বছরভর প্রস্তুতির পর আচমকা অশান্তির জেরে সংকটে আসানসোল-রানিগঞ্জের উচ্চমাধ্যমিক এবং একাদশ শ্রেণির পরীক্ষার্থীদের একাংশ। উচ্চ মাধ্যমিকের বাংলা এবং ইংরেজি পরীক্ষা দিতে না পেরে ভবিষ্যৎ নিয়ে আশঙ্কায় এই এলাকার ২১৮ জন পরীক্ষার্থী। 
গত ২৭ মার্চ উচ্চমাধ্যমিক এবং একাদশ শ্রেণির পরীক্ষা শুরু হয়। কিন্তু তার আগে ২৫ মার্চ রানিগঞ্জ এবং আসানসোল অশান্ত হয়ে ওঠে। সাময়িকভাবে বন্ধ হয়ে যায় পরিবহণ ব্যবস্থা, দোকানপাট, শিক্ষাপ্রতিষ্ঠান, সরকারি দফতর। রাস্তাঘাট তখন জনশূন্য। এই পরিস্থিতিতে বাংলা এবং ইংরেজি পরীক্ষা দিতে পারেনি ২১৮ জন পরীক্ষার্থী। কেউ কেউ পরীক্ষা দিয়েছে শরণার্থী শিবিরে থেকে। তবে সম্প্রতি পরিস্থিতি বদলেছে। 
চাঁদমারি এলাকার বাসিন্দা সুমিত ঝা’র উচ্চমাধ্যমিকের পরীক্ষাকেন্দ্র পড়েছিল রানিগঞ্জে। সুমিতের কথায়, ‘‘কী করে পরীক্ষা দেব! বাংলা পরীক্ষার দিন বাড়ি থেকে বেরোতেই পারিনি। ইংরেজির দিন বেরোলেও যানবাহন না থাকায় পরীক্ষাকেন্দ্রে পৌঁছতেই পারিনি। বাকি পরীক্ষাগুলো দিচ্ছি। কিন্তু তাতে তো আর বছর নষ্ট হওয়া আটকানো যাবে না!’’ চাঁদমারি এলাকারই অন্যপ্রান্তের বাসিন্দা রুবিনা আফরোজ। একাদশ শ্রেণির ওই ছাত্রীর কথায়, ‘‘প্রথমদিন পরীক্ষা দিতে গিয়ে গোলমালে আটকে পড়েছিলাম। রাতে সহপাঠী সুনীতা ঘটকের বাড়িতে থেকে গিয়েছিলাম। ইংরেজি পরীক্ষাও ওখান থেকেই দিয়েছি। এখন অবশ্য পরিস্থিতি স্বাভাবিক হচ্ছে। বাড়ি থেকেই পরীক্ষা দিচ্ছি।’’ 
যে ছাত্রছাত্রীরা উচ্চমাধ্যমিক এবং একাদশ শ্রেণির পরীক্ষায় বসতে পারেনি তাদের ‘রিটেস্ট’ নেওয়ার দাবিতে সরব হয়েছে বাম ছাত্র সংগঠন এসএফআই। শনিবার সংগঠনের পক্ষ থেকে রাজ্যপাল কেশরীনাথ ত্রিপাঠিকে স্মারকলিপি দেওয়া হয়। সংগঠনের জেলা সম্পাদক মৈনাক চট্টোপাধ্যায় বলেন, ‘‘এত ছাত্রছাত্রীর বছর নষ্ট হবে, আর প্রশাসন চুপ করে দেখবে! এ হতে পারে না। অবিলম্বে বিকল্প ব্যবস্থা করতে হবে।’’